**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

Številka: 007-781/2021/1

Datum: 30. 7. 2021

ZADEVA: Omejitve in dolžnosti javnih uslužbencev v zvezi s sprejemanjem daril

Spoštovani,

novembra lani je bila uveljavljena novela [Zakona o integriteti in preprečevanju korupcije](https://www.uradni-list.si/glasilo-uradni-list-rs/vsebina/2020-01-2765?sop=2020-01-2765) (v nadaljevanju: ZIntPK-C), ki je med drugim uvedla poenotenje na področju daril na način, da se področje prepovedi prejemanja daril ureja na enem mestu enotno za funkcionarje kot tudi za javne uslužbence. Z dnem uveljavitve ZIntPK-C (tj. 17. 11. 2020) so prenehale veljati določbe:

* 11. člena [Zakona o javnih uslužbencih](http://www.pisrs.si/Pis.web/pregledPredpisa?id=ZAKO3177) (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E in 40/12 – ZUJF) in
* [Uredbe o omejitvah in dolžnostih javnih uslužbencev v zvezi s sprejemanjem daril](http://pisrs.si/Pis.web/pregledPredpisa?id=URED2822) (Uradni list RS, št. 58/03 in 56/15).

Z dnem uveljavitve tega zakona se je nadalje prenehala uporabljati:

* 8. točka drugega odstavka 123. člena [Zakona o javnih uslužbencih](http://www.pisrs.si/Pis.web/pregledPredpisa?id=ZAKO3177) (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E in 40/12 – ZUJF).

Prepoved in omejitve v zvezi s sprejemanjem daril v javnem sektorju od uveljavitve [ZIntPK-C](https://www.uradni-list.si/glasilo-uradni-list-rs/vsebina/2020-01-2765?sop=2020-01-2765) dalje ureja 30. člena [ZIntPK](http://www.pisrs.si/Pis.web/pregledPredpisa?id=ZAKO5523), ki določa:

*»(1) Uradne osebe ne smejo sprejemati daril ali drugih koristi (v nadaljnjem besedilu: darila) v zvezi z opravljanjem svoje funkcije, ali javne službe, ali v zvezi s svojim položajem. Daril v zvezi z opravljanjem funkcije, ali javne službe, ali v zvezi s položajem uradne osebe ne smejo sprejemati tudi družinski člani uradne osebe.*

*(2) Ne glede na prejšnji odstavek lahko uradna oseba ali njen družinski član v imenu organa, pri katerem dela, sprejme protokolarno darilo, ki ne glede na vrednost postane last njenega delodajalca. Kot protokolarna se štejejo darila, ki jih dajo tuje ali domače pravne ali fizične osebe ob službenih dogodkih.*

*(3) Ne glede na prvi in drugi odstavek tega člena uradna oseba lahko sprejme darilo, ki se tradicionalno ali običajno izroča ob določenih dogodkih (kulturnih, slavnostnih, zaključkih izobraževanja, usposabljanja, ob praznikih ipd.) ali ob opravljanju diplomatskih aktivnosti, njegova vrednost pa ne sme presegati vrednosti 100 eurov, ne glede na obliko darila in število darovalcev istega darila.*

*(4) Če ne gre za darilo iz drugega ali tretjega odstavka tega člena, je uradna oseba dolžna darovalca opozoriti na prepoved sprejemanja daril in zavrniti ponujeno darilo, enako je dolžan zavrniti darilo tudi družinski član uradne osebe. Če darovalec pri darilu vztraja, je uradna oseba oziroma njen družinski član darilo dolžna izročiti delodajalcu uradne osebe.*

*(5) Ne glede na določbe tega člena uradna oseba ali njen družinski član ne sme sprejeti darila:*

*– če bi izročitev ali sprejem takega darila pomenila kaznivo dejanje;*

*– če je to prepovedano po drugem zakonu ali na njegovi podlagi izdanimi predpisi;*

*– če se kot darilo izročajo denar, vrednostni papirji, darilni boni in drage kovine;*

*– če bi sprejem darila vplival ali ustvaril videz, da vpliva, na nepristransko in objektivno opravljanje javnih nalog uradne osebe.*

*(6) Subjekt javnega sektorja vodi seznam prejetih daril, ki vsebuje podatke o vrsti in ocenjeni vrednosti darila, darovalcu in drugih okoliščinah izročitve darila. V seznam daril se vpisujejo podatki o darilih, katerih vrednost presega 50 eurov. Subjekt javnega sektorja je seznam daril za uradne osebe, njihove družinske člane in protokolarnih daril dolžan posredovati komisiji do 31. marca za preteklo leto prek elektronskega obrazca, dostopnega na spletnih straneh komisije.*

*(7) Način razpolaganja z darili, določanja vrednosti daril in vodenja seznama daril ter druga izvedbena vprašanja v zvezi z izvajanjem tega člena s pravilnikom določi minister, pristojen za sistemsko urejanje omejevanja korupcije.*

*(8) Določbe tega člena se ne uporabljajo za gospodarske družbe, v katerih ima večinski delež oziroma prevladujoč vpliv država ali lokalna skupnost, razen za tiste, ki so ustanovljene na podlagi zakona.«*

Navedena zakonska določba v sedmem odstavku daje pravno podlago za izdajo pravilnika, s katerim se vprašanja v zvezi s prepovedmi, omejitvami in dolžnostmi uradnih oseb pri sprejemanju daril uredijo na izvedbeni ravni. V zvezi s tem sporočamo, da je bil v Uradnem listu RS, št. 106/2021 dne 6. 7. 2021 objavljen [Pravilnik o omejitvah in dolžnostih uradnih oseb v zvezi s sprejemanjem daril](http://pisrs.si/Pis.web/pregledPredpisa?id=PRAV14250), ki podrobneje ureja obveznosti uradnih oseb v zvezi s sprejemanjem daril v javnem sektorju.

Pravilnik, ki ga je pripravilo ministrstvo za pravosodje in je začel veljati 21. 7. 2021, ureja način razpolaganja z darili, določanje vrednosti daril, vodenje in vsebino seznama daril, ki jih v zvezi z opravljanjem funkcije, dela, ali javne službe, ali v zvezi s svojim položajem prejemajo uradne osebe (v skladu z 9. točko 1. člena [ZIntPK-C](https://www.uradni-list.si/glasilo-uradni-list-rs/vsebina/2020-01-2765?sop=2020-01-2765) so uradne osebe funkcionarji, uradniki na položaju in drugi javni uslužbenci, uslužbenci zaposleni v Banki Slovenije, poslovodne osebe in člani organov upravljanja, vodenja in nadzora v subjektih javnega sektorja) ali njihovi družinski člani, ter druga izvedbena vprašanja v zvezi s prepovedmi, omejitvami in dolžnostmi uradnih oseb pri sprejemanju daril.

Glede na to, da področje sistemskega urejanja omejevanja korupcije in tolmačenje Zakona o integriteti in preprečevanju korupcije ter Pravilnika o omejitvah in dolžnostih uradnih oseb v zvezi s sprejemanjem daril sodi v pristojnost Ministrstva za pravosodje, predlagamo, da vsa zaprosila za pojasnila v zvezi z omejitvami in dolžnostmi javnih uslužbencev v državnih organih in upravah lokalnih skupnosti pri sprejemanju daril odslej naslovite na navedeno pristojno ministrstvo oziroma Komisijo za preprečevanje korupcije.

Prijazen pozdrav,

Boštjan Koritnik

MINISTER

Poslano:

- naslovnikom po e-pošti